Document ID: 32014R0432

NÕUKOGU MÄÄRUS (EL) nr 432/2014,
22. aprill 2014,
millega muudetakse määrust (EL) nr 43/2014 seoses teatavate kalapüügivõimalustega
EUROOPA LIIDU NÕUKOGU,
võttes arvesse Euroopa Liidu toimimise lepingut, eelkõige selle artikli 43 lõiget 3,
võttes arvesse Euroopa Komisjoni ettepanekut
ning arvestades järgmist:
(1)
Määrusega (EL) nr 43/2014 (1) määras nõukogu 2014. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ning liidu kalalaevade suhtes teatavates vetes väljaspool liitu.
(2)
Liidu laevade kalapüügivõimalused Norra ja Fääri saarte vetes ning Norra ja Fääri saarte laevade kalapüügivõimalused liidu vetes ning üksteise vetes asuvatele ressurssidele juurdepääsu tingimused kehtestatakse igal aastal pärast kalapüügiõigusi käsitlevaid konsultatsioone, mida peetakse vastavalt Norra (2) ja Fääri saartega (3) kalanduskokkulepetes või -protokollides sätestatud korrale. Kuni ajani, mil lõpetatakse 2014. aasta kalapüügivõimaluste üle peetavad konsultatsioonid, kehtestati määrusega (EL) nr 43/2014 asjaomaste kalavarudega seoses ajutised püügivõimalused. Konsultatsioonid Norra ja Fääri saartega lõpetati vastavalt 12. ja 13. märtsil 2014. Lisaks lõpetati 28. märtsil 2014 konsultatsioonid rannikuriikidega põhjaputassuu suhtes ning liidu, Islandi, Norra ja Venemaa Föderatsiooni vahel Atlandi-Skandinaavia heeringa suhtes. See võimaldas liidul ja Norral arutada üksteise vetes ressurssidele juurdepääsu vastastikust korda. Seepärast tuleks määrust (EL) nr 43/2014 vastavalt muuta.
(3)
Vastavalt liidu ja Norra vaheliste konsultatsioonide tulemusele võib liit lubada liidu laevadel püüda liidu kasutada olevast kvoodist 10 % rohkem, tingimusel et liidu kasutada olevast kvoodist rohkem kasutatud kogus arvatakse maha liidu 2015. aasta kvoodist. Samuti võib liit 2015. aastal kasutada kasutamata koguseid, mis moodustavad kuni 10 % 2014. aastal liidu kasutada olevast kvoodist. Liidu laevadele võrdsete võimaluste tagamiseks on asjakohane lubada nimetatud püügivõimaluste kehtestamisel sellist paindlikkust, andes asjaomastele liikmesriikidele kvoodi paindliku kasutamise võimaluse. Kui liikmesriik ei vali mõne kalavaru puhul kvoodi paindliku kasutamise võimalust, siis on asjakohane jätkata määruse (EÜ) nr 847/96 artiklite 3 ja 4 kohaldamist kooskõlas määruse (EL) nr 40/2013 artikli 10 lõikega 2.
(4)
Vaikse ookeani lõunaosa piirkondlik kalandusorganisatsioon (SPRFMO) kehtestas teisel aastakoosolekul 2014. aastal kalapüügivõimalused, mis hõlmasid tšiili stauriidi lubatud kogupüüki (TAC). Lisaks määratles SPRFMO uuesti konkreetse ala, kus kehtivad püügi ja püügikoormuse ülemmäärad põhjalähedasel püügil alates 4. maist 2014. Kõnealused sätted tuleks üle võtta liidu õigusesse.
(5)
On vaja selgitada teatavate kalavarudega seotud sätteid, La Manche'i lääneosa merikeelevarude püügikoormuse haldamise korda ja Ameerika Troopikatuunide Komisjoniga seotud konkreetset aruandekohustust.
(6)
Määruses (EL) nr 43/2014 sätestatud püügi piirnormid ja püügikoormuse piirangud kehtivad vastavalt alates 1. jaanuarist ja 1. veebruarist 2014. Käesoleva määruse sätted, milles käsitletakse püügi piirnorme ja püügikoormuse piiranguid, peaksid seepärast samuti kehtima alates nimetatud kuupäevadest. Selline tagasiulatuv kohaldamine ei mõjuta õiguskindluse ja õiguspärase ootuse kaitse põhimõtteid, kuna asjaomased püügivõimalused ei ole veel ammendatud. SPRFMO määratletud alal tuleks aga püügi piirnorme ja püügikoormuse piiranguid põhjalähedase püügi puhul kohaldada alates 4. maist 2014. Käesolev määrus peaks jõustuma vahetult pärast selle avaldamist, kuna püügi piirnormide ja püügikoormuse reguleerimise korra muutmine mõjutab majandustegevust ja liidu kalalaevade kalapüügihooaja kavandamist,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 43/2014 muudatused
Määrust (EL) nr 43/2014 muudetakse järgmiselt.
1)
Artikli 1 lõige 3 jäetakse välja.
2)
Lisatakse järgmine artikkel:
„Artikkel 18a
Paindlikkus teatavate kalavarude püügivõimaluste kehtestamisel
1. Käesolevat artiklit kohaldatakse järgmiste kalavarude suhtes:
a)
kilttursk IV püügipiirkonnas ja IIa püügipiirkonna liidu vetes;
b)
põhjaputassuu I, II, III, IV, V, VI, VII, VIIIa, VIIIb, VIIId, VIIIe, XII ja XIV püügipiirkonna liidu ja rahvusvahelistes vetes;
c)
harilik makrell IIIa ja IV püügipiirkonnas ning IIa, IIIb, IIIc ja IIId püügipiirkonna liidu vetes;
d)
harilik makrell VI, VII, VIIIa, VIIIb, VIIId ja VIIIe püügipiirkonnas, Vb püügipiirkonna liidu ja rahvusvahelistes vetes ning IIa, XII ja XIV püügipiirkonna rahvusvahelistes vetes;
e)
harilik makrell VIIIc, IX ja X püügipiirkonnas ning CECAFi 34.1.1 püügipiirkonna liidu vetes;
f)
harilik makrell IIa ja IVa püügipiirkonna Norra vetes;
g)
heeringas I ja II püügipiirkonna liidu, Norra ja rahvusvahelistes vetes;
h)
Põhjaatlandi süsikas Põhjameres;
i)
Atlandi merilest Põhjameres;
j)
heeringas Põhjameres põhja pool 53o N;
k)
heeringas IVc ja VIId püügipiirkonnas;
l)
kilttursk IIIa püügipiirkonnas.
2. Iga lõikes 1 määratletud kalavaru suhtes võib liikmesriik otsustada suurendada oma I lisas sätestatud esialgset kvooti kuni 10 % võrra. Asjaomane liikmesriik teatab oma otsusest komisjonile kirjalikult. Sellise teatamise korral loetakse suurendatud kvooti asjaomasele liikmesriigile 2014. aastaks eraldatud kvoodiks.
3. Kogused, mida on kasutatud 2014. aastal sellise suurendatud kvoodi kohaselt ja mis on suuremad esialgsest kvoodist, arvatakse tonni kaupa asjaomase liikmesriigi asjaomase varu 2015. aasta kvoodist maha.
4. Kogused, mida ei ole kasutatud esialgse kvoodi kohaselt kuni 10 % ulatuses nimetatud kvoodist, lisatakse asjaomase liikmesriigi asjaomase varu 2015. aasta kvoodile.
5. Käesoleva artikli lõigete 3 ja 4 kohaselt kasutatud ja kasutamata koguste kindlaksmääramisel võetakse arvesse koguseid, mis on antud üle teistele liikmesriikidele vastavalt määruse (EL) nr 1380/2013 artikli 16 lõikele 8, ning koguseid, mis arvatakse maha vastavalt määruse (EÜ) nr 1224/2009 artiklitele 37, 105 ja 107.
6. Kui liikmesriik on kasutanud mõne kalavaru suhtes käesoleva artikli lõikes 2 sätestatud võimalust, ei kohaldata sellise kalavaru suhtes kõnealuse liikmesriigi puhul määruse (EÜ) nr 847/96 artikleid 3 ja 4.”
3)
Artikkel 31 asendatakse järgmisega:
„Artikkel 31
Põhjalähedane kalapüük
Liikmesriigid, kellel oli tõendatult põhjalähedase kalapüügi koormus või kes püüdsid põhjalähedasi liike SPRFMO konventsiooni alas ajavahemikul 1. jaanuarist 2002 kuni 31. detsembrini 2006, piiravad oma laevade püüki või püügikoormust konventsioonialas, piirdudes konventsiooniala nende osadega, kus põhjalähedane kalapüük nimetatud ajavahemikul toimus, ning hoiavad püügi tasemel, mis ei ületa saagi või püügikoormuse näitajate aasta keskmist taset ajavahemikul 1. jaanuarist 2002 kuni 31. detsembrini 2006.”
4)
Artikli 32 lõike 6 punkt b asendatakse järgmisega:
„b)
edastama punktis a märgitud teabe oma lipuliikmesriigile. Liikmesriigid edastavad eelneva aasta jooksul kogutud teabe komisjonile 31. jaanuariks 2014.”
5)
IA lisa muudetakse vastavalt käesoleva määruse I lisale.
6)
IB lisa muudetakse vastavalt käesoleva määruse II lisale.
7)
IJ lisa asendatakse käesoleva määruse III lisas esitatud tekstiga.
8)
IIC lisa muudetakse vastavalt käesoleva määruse IV lisale.
9)
III lisa asendatakse käesoleva määruse V lisas esitatud tekstiga.
10)
VIII lisa asendatakse käesoleva määruse VI lisas esitatud tekstiga.
Artikkel 2
Jõustumine ja kohaldamine
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2014.
Siiski kohaldatakse:
a)
artikli 1 punkti 3 alates 4. maist 2014 ja
b)
artikli 1 punkti 8 alates 1. veebruarist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. aprill 2014

Labels: 11
8
18
6